1Hio ya mi, mɔ ka mi ngoya pentɛ nɛ ka mi gɔ Sɔ hazua, yo nde, wɛnɛ akpasisi hio zuife. 2Hazu mi ingɔ nde, mbwa nɛ tɛ hɛl mɛ de tom Sɔ. Ma, mbwa ing tɛ kpasa wal mɛ de nɛ yo na. 3Mbwa ing wal ka Sɔ gde nɛ wi nzeng ha li wa, na. Mbwa kimbolo mɛ weki wal pɛ mbwa nɛ tɛ mbwa. Mɛgi, mbwa kafa wal ka Sɔ gde nɛ wi nzeng ha li wa. 4Yo nɛ̂ Christ ka lɛmsara goto mbonga pɛ Moïse. Hio wi fɛt ka mɛkiri Christ tɛ bo nɛ̂ nzeng wi ha li Sɔ. 5Moïse bangɛriki wen hazu wi ndɔng ka ngoy dung nzeng ha li Sɔ nɛ wal pama mbonga. A bangɛriki mɛgɛ: «Wi ka de mɔ fɛt lɛm nɛ wen mbonga, a bedung nɛ zutunɔ ha wena.» 6Ma, wen hazu wi ndɔng ka dung nzeng ha li Sɔ nɛ wal mɛkara wɛnɛ, yo nde: «Mɛ akarsi anamɔ nde, o ha bedang si ha ngɔn, o nde?» Hazu, danga si ha ngɔn mɛ ku Christ zil nɛ, yo lɛm fin na. 7Nɛ mɛ akarsi fin anamɔ nde: «O ha bezil ha si nu ha bhandi ka hio fiowi dung ang, o nde?» Hazu, ziloa ha si nu mɛ ku Christ ha soko hio fiowi dang nɛ, yo lɛm fin na. 8Ey, wen hazu wi ndɔng ka mɛkiri Sɔ, yo nde: «Wen pɛ Sɔ sanga-sanga nɛ mɛ, yo ha zang nu mɛ, yo ha zang sila mɛ.» Ɛngɛ nɛ̂ wen mɛkaramɔ ka ɔ bul ha hio wi. 9Ka mɛ gbasi nɛ nu mɛ long nde, Jésus nɛ̂ Kongawan, nɛ ka mɛ mɛkiri ha zang sila mɛ nde, Sɔ guo wɛnɛ ha soko hio fiowi, mɛgi Sɔ bekpasisi mɛ. 10Kpasawen, wi ka mɛkiri Sɔ nɛ sila wa fɛt, Sɔ begde wɛnɛ nzeng ha li wa. Nɛ wi ka gbasi mɛkaramɔ pɛa nɛ nu wa long, Sɔ bekpasisi wɛnɛ. 11Yo gbesi tuka ɛ ngɛraka ha takarata pɛ Sɔ nde: «Wi ndang ndang fɛt ka mɛkiri wɛnɛ, foy lɛm de mbwa na.» 12Mɛgi, Sɔ gba soko hio zuife nɛ hio olo kandɔ na. Hazu Kongawan pɛ mbwa fɛt ka nɛ̂ ndang sɔna. Wɛnɛ ha kapana yɛbha kpaamɔ pɛa ha wi fɛt ka sa ling wa. 13Yo gbesi tuka ɛ ngɛraka ha takarata pɛ Sɔ: «Wi fɛt ka sa ling Kongawan, bekpasi.» 14Ma, mbwa besa ling wa mɛng, ka mbwa tɛ mɛkiri wɛnɛ na? Mbwa bemɛkiri wɛnɛ mɛng, ka mbwa tɛ ze wen tɛ wa na? Mbwa beze wen tɛ wa mɛng, ka ma wi tɛ bul wena na? 15Nɛ ɛ bebul wena mɛng, ka ɛ tɛ tomsi wan-bul wena na? Yo gbesi tuka ɛ ngɛraka ha takarata pɛ Sɔ: «Yo nɛ̂ gasa totɛ mɛ zɔk wi ndɔng ka ku dede kasi tɛnɛ.» 16Ma, yo bo nɛ̂ wi fɛt ka mɛkara Dede Wen na. Yo nɛ̂ ɛngi, ka wan-tɔkuliwen Esaïe batɔ: «Kongawan, nge wi ha mɛkiri kasi wen ka ɔ tɔa, ge nde?» 17Mɛgi, wi bemɛkiri Christ nɛ wal zea kasi. Nɛ kasi ɛngɛ, yo nɛ̂ wen tɛ Christ. 18Mɛgi, mi ani mɔ nde, hio zuife tɛ ze kasi na, kpasawen nde? Dalo, mbwa zea yo. Yo gbesi tuka ka ɛ ngɛraka ha takarata pɛ Sɔ: «Hio wi zea gɛl hio wan-nɛkasara dam zu nu fɛt, hio wen pɛ mbwa hɔa ha kpogio nzan.» 19Mi ani mɔ fin nde, hio zuife tɛ ze zang kasi ɛngɛ na, kpasawen nde? Dalo, mbwa zea. Hazu Sɔ batɔ nɛ wal nu Moïse: «Mi bede nde, ɛnɛ ade silamɔ sungiri nɛ kandɔ ka bo nɛ̂ kpasa kandɔ na. Mi bede nde, ɛnɛ ade ngambi sungiri nɛ kandɔ ka bo nɛ mbaramɔ na.» 20Nɛ wal nu Esaïe Sɔ batɔ nɛ da fin: «Hio wi ndɔng ka tɛ ki mi na, yo nɛ̂ mbwa ha zɔk mi. Mi gbasa tɛ mi ha wi ndɔng ka tɛ ani mɛ zɔk mi na.» 21Ma, ka bo nɛ̂ pɛ kandɔ Israel, Sɔ batɔ: «Swe fɛt, nɛ sutole tee kanɛ mbolo, mi yafafa kɔ mi mɛ kpasisi kandɔ ɛngɛ. Ma, mbwa bhɔna ha dea kpandele, nɛ mbwa bhɔna ha sio kafɛ ha nu mi.»